ཨ་མ་གཡང་འཛོམས་ཀྱི་སྐྱེས་ཡུལ་ནི།ཁ་མ་ཎི་ཅན་དང་།ལག་ཕྲེང་བ་ཅན།གོས་གོང་བ་ཅན།ཟས་རྩམ་པ་ཅན་ཚང་གི་ཞིང་ཁམས།ད་ལྟའི་ཀན་ལྷོའི་བསང་ཆུ་རྫོང་མངའ་ཁོངས་ཀྱི་རོང་མ་འབྲོག་གི་ས་ཆ་ཞིག་ཡིན་ལ།ཁོ་མོ་ཆུང་དུས་ནས་བཟུང་གཤིས་རྒྱུད་འཇམ་ཞིང་གཞུང་རྒྱུད་དྲང་བ།སྐྱེ་གཟུགས་ཀྱི་རིང་ཐུང་དང་ཕྲ་སྦོམ་སོགས་འོས་ཤིང་འཚམས་པ།ལས་གང་ཞིག་ལ་སྙིང་རུས་ཆེ་ཞིང་ལས་ལ་བརྩོན་པའི་སྐྱེས་མ་ཞིག་དང་།དཀར་ལ་དམར་བའི་མདངས་ཆགས་ཤིང་མཁུར་ཚོས་གཡོན་པའི་ཡར་ངོས་ན་སྨེ་བ་ཆུང་ཆུང་ཞིག་གིས་ཕྲ་ཚོམ་བཀོད་ཡོད་ལ།དུས་རྒྱུན་གདོང་ལ་བཅོས་མིན་འཛུམ་གྱིས་ཁེངས་པའི་ཡག་མ་ཞིག་ཀྱང་ཡིན།མོ་ལ་ལྷན་སྐྱེས་སུ་མངའ་བ་ནི་ལག་ལས་ཀ་དང་པོ་དང་ཡག་མོ་སྒོ་གཉིས་པར་འཛིན་པའི་བབ་ཆགས་ཤིང་ངང་རྒྱུད་དུལ་བའི་བཞིན་བཟང་མ་ཞིག་ཡིན་ཞེས་བཤད་ཆོག་ཆོག་ཡིན།ཁོ་མོ་ལོ་བཅུ་དགུའི་སྟེང་ཕ་ཡུལ་དང་བར་ཐག་ཅུང་ཡོད་པའི་བསང་ཆུ་སྔོན་མོ་དལ་གྱིས་འབབ་པའི་གཡས་འགྲམ།བྱང་ཉི་མ་བླ་བྲང་སྟེ་ཤེས་རབ་ཀྱི་ཕ་ས་དང་ཤེས་རིག་གི་འབྱུང་ཁུངས་ཏེ་མདོ་སྨད་ཀྱི་ཆོས་སྡེ་ཆེན་མོ་བླ་བྲང་བཀྲ་ཤིས་གཡས་སུ་འཁྱིལ་བའི་གླིང་དང་བར་ཐག་ཉེ་བ་སྐྱེ་དངོས་ནགས་ཀླུང་གི་ལས་ཀ་གཙོ་བོ་གཉེར་བའི་སྡེ་བའི་དུད་ཚང་ཞིག་ལ་གནས་ཡོང་བ་རེད།